六年寒食洛下宴遊贈馮李二少尹
作者：白居易
朝代：唐

paragraphs: 豐年寒食節，美景洛陽城。
三尹皆強健，七日盡晴明。
東郊蹋青草，南園攀紫荆。
風拆海榴豔，露墜木蘭英。
假開春未老，宴合日屢傾。
珠翠混花影，管弦藏水聲。
佳會不易得，良辰亦難幷。
聽吟歌暫輟，看舞杯徐行。
米價賤如土，酒味濃於餳。
此時不盡醉，但恐負平生。
殷勤二曹長，各捧一銀觥。